Mestské zastupiteľstvo v Košiciach
 U z n e s e n i e
z II. rokovania Mestského zastupiteľstva v  Košiciach, zo dňa
                  22. februára 2007  	 		                                číslo: 22

Pravidlá poskytovania účelových prostriedkov mestským častiam mesta Košice

Mestské zastupiteľstvo v  Košiciach 
podľa § 6 ods. 2 písm. b) Štatútu mesta Košice

s c h v a ľ u j e 

Pravidlá poskytovania účelových prostriedkov mestským častiam mesta Košice z rozpočtu mesta Košice podľa predloženého návrhu s týmito pripomienkami :

1)	v čl. 3 ods. 2 zlúčiť písm. b) a c)
2)	v čl. 3 ods. 2 slovo „údržba“ nahradiť slovami „modernizácia a rekonštrukcia“
3)	v čl. 4 ods. 1 písm. a) 50 % zvýšiť na 80 %, písm. b) 30 % zvýšiť na 50 %
4)	v čl. 4 ods. 2 text „doručenej  mestu  do  30.  septembra,  ak  sú  požadované 
na  nasledujúci  rozpočtový  rok.“,  nahradiť  textom  „doručenej  mestu   do 
31. marca bežného roka.“
5)	v čl. 4 ods. 5 text „Mestská časť bude o poskytnutí alebo neposkytnutí účelových prostriedkov informovaná do 30 dní po rozhodnutí v mestskom zastupiteľstve.“, nahradiť textom, „Mestská časť bude o poskytnutí alebo neposkytnutí účelových prostriedkov informovaná do 5 dní po podpise uznesenia mestského zastupiteľstva primátorom mesta Košice.“.

Ing. František Knapík
primátor mesta Košice
Podpísal dňa :  1.3.2007

Za správnosť  : RNDr. Milan Sabol
                         Ing. Silvia Nagyová
Zapisovateľka : Mária Lapšanská
Mestské zastupiteľstvo v Košiciach uznesením č. 22 prijatým na svojom zasadnutí dňa 
22. 2. 2007 podľa § 7 ods. 1 zákona č. 583/2004 Z. z. o rozpočtových pravidlách územnej samosprávy v znení neskorších predpisov  a § 10 ods. 3 písmeno b) zákona SNR
č. 401/1990 Zb. o meste Košice v znení neskorších predpisov ustanovuje:      

Pravidlá
 poskytovania účelových  prostriedkov mestským častiam mesta Košice z rozpočtu mesta Košice

Čl. 1
Všeobecné ustanovenia

1. Tieto pravidlá upravujú poskytovanie účelových  prostriedkov z rozpočtu mesta Košice mestským častiam.
2. Pod pojmom „účelové prostriedky“ sa rozumejú finančné príspevky poskytnuté z rozpočtu mesta Košice na účel vymedzený v čl. 3 Rozsah poskytovania účelových prostriedkov týchto pravidiel. 

Čl. 2 
Spôsob poskytovania účelových prostriedkov 

1. Výšku finančných prostriedkov na príslušný rok určených na poskytovanie účelových prostriedkov schvaľuje mestské zastupiteľstvo v rozpočte mesta.

2. Účelové prostriedky mesto poskytuje, len ak sú vytvorené dostatočné finančné zdroje v rozpočte mesta. Na poskytnutie účelových prostriedkov nie je právny nárok. 

Čl. 3
Rozsah poskytovania účelových prostriedkov

1. Účelové prostriedky sa poskytujú len na plnenie úloh samosprávy mesta prenesených 
na mestské časti v súlade s § 25 zákona č. 401/1990 Zb. o meste Košice v znení neskorších predpisov s prednostným určením do majetku mesta Košice. Pri účelových prostriedkoch poskytnutých do iného ako vlastného majetku mesta Košice platí zákaz nakladania s takýmto majetkom bez súhlasu mesta (predaj, zriadenie vecného bremena, založenie majetku a pod.). 

2. V súlade s § 4, ods. 3 zákona č. 369/1990 Zb. o obecnom zriadení v znení neskorších predpisov ide najmä o tieto samosprávne funkcie: 
a)	výstavba, modernizácia a  rekonštrukcia miestnych komunikácií a verejných priestranstiev, verejného osvetlenia,  obecného cintorína a  technické vybavenia územia
b)	výstavba,  modernizácia a rekonštrukcia kultúrnych, športových a ďalších obecných zariadení, kultúrnych pamiatok, pamiatkových území a pamätihodností na území mestskej časti, tvorba, rozvoj, ochrana a obnova zdravých podmienok a zdravého spôsobu života a práce obyvateľov mestskej časti, ochrana životného prostredia, vytváranie podmienok na vzdelávanie,  výchovu, kultúru, záujmovú činnosť, telesnú kultúru a šport 

Čl. 4
 Podmienky poskytovania účelových  prostriedkov

1. Účelové prostriedky môžu byť poskytnuté mestskej časti pri splnení  nasledovných podmienok:
a)	Ak mestská časť získa  zdroje zo štátnych dotácií a európskych fondov na investičné akcie, mesto Košice môže poskytnúť finančné prostriedky vo výške rozdielu medzi pridelenou dotáciou a celkovým rozpočtovým nákladom na projekt 
b)	Ak mestská časť zabezpečuje financovanie z vlastných zdrojov a iných grantov, podiel mesta Košice môže byť vo výške maximálne 50 % z finančných prostriedkov určených na realizáciu konkrétneho výdavku v príslušnom rozpočtovom roku z rozpočtu mestskej časti. 
Maximálny percentuálny podiel mesta Košice na financovaní jednotlivých projektov v súlade s čl. 3 ods. 2 je nasledovný:

•	Podľa písmena a)				80 %
•	Podľa písmena b)				50 %

2. Účelové prostriedky môžu byť poskytnuté len na základe písomnej žiadosti doručenej mestu do 31. marca bežného roka, ak sú požadované na príslušný rozpočtový rok.  Mimo tohto termínu je možné akceptovať len žiadosti, ktoré súvisia s odstránením havarijného stavu majetku mestskej časti alebo majetku mesta v správe mestskej časti alebo inou mimoriadnou udalosťou.

3. Písomná žiadosť musí obsahovať:

a)	názov a sídlo mestskej časti, IČO
b)	charakteristika projektu, zámeru, aktivity, na ktorú majú byť účelové prostriedky poskytnuté, miesto a termín jej realizácie
c)	predpokladané celkové náklady na realizáciu
d)	výška požadovaných účelových prostriedkov
e)	doklady preukazujúce finančné krytie nákladov z vlastných, prípadne z iných zdrojov
f)	bankové spojenie
g)	predpokladaný prínos pre mesto a jeho obyvateľov
h)	podpis štatutárneho zástupcu (starostu) mestskej časti
i)	ďalšie náležitosti podľa druhu požadovaných účelových prostriedkov, požadované príslušným oddelením mesta na preukázanie spĺňania podmienok určených pre poskytnutie účelových prostriedkov

4. O poskytnutí účelových prostriedkov pre mestské časti na konkrétne projekty rozhoduje mestské zastupiteľstvo na základe odporúčania Rady starostov.  

5. Mestská časť bude o poskytnutí alebo neposkytnutí účelových prostriedkov informovaná písomne do 5 dní po podpise uznesenia mestského zastupiteľstva primátorom mesta Košice.

6. O poskytnutí účelových prostriedkov musí byť uzavretá písomná dohoda.

Čl. 5
 Spôsob poskytovania, zúčtovanie a kontrola použitia účelových prostriedkov

1. Mestskej časti sa môžu podľa charakteru výdavku poskytnúť účelové prostriedky nasledovnými spôsobmi:
a) na základe predložených účtovných dokladov 
b) vo výške 1/12 schválených účelových prostriedkov (celoročné pravidelné výdavky 
na základe zmluvne dojednaných podmienok)
c) jednorázovo pred realizáciou, ak si to vyžaduje charakter schváleného projektu, akcie a pod.

2. Mestská časť vykoná ročné zúčtovanie poskytnutých účelových prostriedkov 
do 31. januára nasledujúceho roka (čl. 5, ods. 1, písmeno b)),  prípadne do 30 dní 
po ukončení jednorazovej akcie (čl. 5., ods. 1, písmeno c)), na ktorú boli účelové prostriedky poskytnuté. Nevyčerpané finančné prostriedky je mestská časť povinná bezodkladne vrátiť na účet mesta, najneskôr do 31. 12. rozpočtového roka, v ktorom boli poskytnuté.  

3. Mesto je oprávnené vykonať kontrolu účelnosti použitia poskytnutých prostriedkov. 

4. Ustanovenia osobitných právnych predpisov o spôsobe nakladania s prostriedkami poskytnutými podľa tohto nariadenia nie sú týmto nariadením dotknuté.ą

Čl. 6
 Sankcie

1. Mestská časť,  ktorá použila finančné prostriedky na iný účel ako boli poskytnuté, resp. nie v súlade s týmito pravidlami, je povinná tieto účelové prostriedky vrátiť a zaplatiť penále vo výške 0,1 % z neoprávnene použitej sumy za každý aj začatý deň od obdržania do vrátenia účelových finančných prostriedkov, najviac do výšky poskytnutej sumy.

2. Mestská časť, ktorá nevyúčtuje účelové finančné prostriedky v stanovenom termíne, je povinná nevyúčtované účelové prostriedky vrátiť a uhradiť penále vo výške 0,1 % z poskytnutej sumy za každý, aj začatý deň odo dňa porušenia finančnej disciplíny do doby vyúčtovania účelových finančných prostriedkov, najviac do výšky poskytnutej sumy.  

Čl. 7
 Účinnosť

Tieto pravidlá nadobúdajú účinnosť  1. 3. 2007.

							Ing. František  K n a p í k
							  primátor mesta Košice

1) Zákon č. 25/2006 Z. z. o verejnom obstarávaní tovarov, služieb a verejných prác v znení     neskorších predpisov (Zákon o verejnom obstarávaní)